Izvor: Dusan Mirkovic/PIXSELL

'Kad bih postao predsjednik SDP-a i ušao u Hrvatski sabor, borio se za dužnost premijera, naravno da bih se vratio u Zagreb', kazao je kandidat za predsjednika SDP-a Tonino Picula, aktualni europarlamentarac iz redova te stranke.

On je za tportal iznio svoju viziju SDP-a, koji bi morao biti na strani onih koji su u društvu, zbog određenih okolnosti, bili ili marginalizirani ili nedovoljno vrednovani, ili su se osjećali na neki način pod pritiskom.



"Njih se može lako identificirati - to više nije proleterijat, ne živimo više u industrijskom društvu, postindustrijsko društvo donijelo nam je prekarijat, ali imamo situaciju i da nam zaposleni u IT-u osjećaju pritisak i osjećaju se potisnuto, kao i ljudi zaposleni u trgovačkim lancima", kazao je.

Prvo, SDP mora identificirati te skupine, ostvariti s njima politički dijalog i politički ih predstavljati.



"Ako to ne radi SDP, onda će to raditi netko drugi – Most ili Živi zid jer oni danas odgovaraju potrebi trenutka da se neke određene ranjive skupine u društvu štite", kazao je.



Drugo, smatra Picula, SDP mora vidjeti od čega će Hrvatska živjeti, "ali ne na način da bude privjesak svijeta kapitala – bankarskog i financijskog sektora, koji se udobno osjeća u Hrvatskoj".



"Moramo vidjeti i definirati koje su komparativne prednosti Hrvatske iz kojih ćemo generirati naš razvoj u i idućih 10, 15 i 20 godina, tako da on bude puno demokratskije i bolje distribuiran u hrvatskom društvu", naveo je.



I treće, navodi on, da bismo ostvarili bilo kakav gospodarski napredak, moramo se odmah okrenuti žestokoj reformi obrazovanja, jer samo obrazovani u današnjem svijetu pobjeđuju.



"Ako tu zaostanemo, gubit ćemo i ljude i korak s vremenom. Sve ostalo je derivat ove tri postavke", navodi on.



Pristaša je povratka Aleksandre Kolarić u stranku - kaže da je "za inkluzivnost", a na teze komentatora da se SDP neće vratiti na vlast makar još deset godina navodi da se radi o neopravdano pesimističnih ocjenama.



"Takvo što bilo je moguće prije 20-30 godina, ali svijet se prebrzo mijenja i ako se neka politička opcija danas ne dokaže pred biračima, ona može naprosto nestati. To se dogodilo tzv. trećem putu Tonyja Blaira", kazao je Picula.

N1 pratite putem aplikacija za Android | iPhone/iPad | Windows| i društvenih mreža Twitter |Facebook | Instagram.